Document ID: 32003R1554

Κανονισμός (ΕΚ) αριθ. 1554/2003 του Ευρωπαϊκού Κοινοβουλίου και του Συμβουλίου
της 22ας Ιουλίου 2003
για την τροποποίηση του κανονισμού (ΕΟΚ) αριθ. 95/93 του Συμβουλίου περί των κοινών κανόνων κατανομής του διαθέσιμου χρόνου χρήσης (slots) στους κοινοτικούς αερολιμένες
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,
την πρόταση της Επιτροπής(1),
τη γνώμη της Ευρωπαϊκής Οικονομικής και Κοινωνικής Επιτροπής(2),
Ύστερα από διαβούλευση με την Επιτροπή των Περιφερειών,
Αποφασίζοντας σύμφωνα με τη διαδικασία του άρθρου 251 της συνθήκης(3),
Εκτιμώντας τα ακόλουθα:
(1) Ο πόλεμος που άρχισε τον Μάρτιο του 2003 κατά του Ιράκ και οι πολιτικές εξελίξεις που ακολούθησαν, όπως και η εκδήλωση του σοβαρού οξέος αναπνευστικού συνδρόμου (SARS), έχουν επηρεάσει σημαντικά τα αεροπορικά δρομολόγια των αερομεταφορέων και προκάλεσαν σημαντική μείωση της ζήτησης κατά την αρχή της θερινής περιόδου προγραμματισμού του 2003.
(2) Για να εξασφαλισθεί ότι η μη χρησιμοποίηση των slots (χρονοθυρίδων) που είχαν κατανεμηθεί για την περίοδο 2003 δεν προκαλεί απώλεια των δικαιωμάτων των αερομεταφορέων στις εν λόγω χρονοθυρίδες, είναι αναγκαίο να δηλωθεί, με σαφή και αδιαμφισβήτητο τρόπο, ότι οι περίοδοι προγραμματισμού 2003 και 2004 έχουν επηρεασθεί δυσμενώς απότον πόλεμο και την εκδήλωση του SARS.
(3) Ο κανονισμός (EΟΚ) αριθ. 95/93 του Συμβουλίου(4) θα πρέπει, επομένως, να τροποποιηθεί αναλόγως,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 95/93 παρεμβάλλεται το ακόλουθο άρθρο:
"Άρθρο 10β
Για τους σκοπούς του άρθρου 10 παράγραφος 3, οι συντονιστές δέχονται ότι, κατά τη διάρκεια της θερινής περιόδου προγραμματισμού του 2004, οι αερομεταφορείς δικαιούνται την ίδια σειρά χρονοθυρίδων (slots), όπως τους είχε κατανεμηθεί για τη θερινή περίοδο προγραμματισμού του 2003."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουλίου 2003.

Labels: 8